**"בונדי"**

מחזה יחיד מאת: עינת סגל כהן  
© כל הזכויות שמורות  
טל:[052-8350661](tel:0528350661)  
[Einatsegi@gmail.com](mailto:Einatsegi@gmail.com)

***חדר זול בבית מלון בעכו. מיטה סתורה, לפטופ, בגדים, ושאריות אוכל פזורים בחדר. על הרצפה לפני המיטה יושבת נינה. בחורה חסרת טעם בת 34 עם משקפיים. היא מנסה לפרק ולהרכיב אקדח glock 22 שוב ושוב. היא מתקשה ונצבטת באצבע.***

אח! ***(היא מוצצת את אצבעה ומנסה שוב)*** מה אני מסתבכת? **(*היא מסתכלת שוב בהוראות)*** "יש להכניס את המחסנית לתוך ה..." אוקי, מה עכשיו? ***(מסתכלת שוב)*** לאחר הדריכה יש ללחוץ על.."

***(היא נצבטת שוב וזורקת את החלקים על הרצפה בעצבים)*** אח!!!!!

מטומטמת**!**

***(היא נשכבת על השטיח, תופסת בראשה, מתהפכת על הבטן, ממוללת את השטיח. לוקחת שוב את האקדח ומכוונת לכל הכיוונים. עולה על המיטה, נשכבת באמצע ומדברת אל שני אנשים שבדימיונה שוכבים משני צדדיה)***

אבא, אתה רואה את האקדח הזה? איזה חמוד? דומה לשלך, נכון? זה שאתה מחזיק ליד המיטה. אתה לא מתאר לעצמך כמה פעמים חשבתי איך אני הורגת אותה ***(מסתובבת לצד השני),*** אותך רחלי. דימיינתי איך אני קמה באמצע הלילה ***(קמה ומראה את כל המהלכים*)** נכנסת לחדר שינה, מוציאה את האקדח בשקט בשקט, מכוונת ו...פיו פיו שני כדורים בראש שלך. ***(מחייכת)*** רק לחשוב על זה היה מרגיע אותי.

לא יאמן כמה זה קל להשיג אקדח. הזמנה קטנה באינטרנט והופ האקדח פה...

***(הטלפון שלה מצלצל)***

לא רוצה לענות לכם, מה אתם לא מבינים????? לא רוצה!!!

***(היא מטיחה את הטלפון בקיר)***

אני לא חוזרת! לא בא לי לעבוד יותר. תסתדרו בעצמכם! גם ככה אין לכם עתיד...חבורה של הומלסים נרקומנים אבודים. נצלנים. מנצלים את המצב שלכם ובאים לבית התמחוי כדי להשיג כל מה שאתם רוצים. נוגעים בי כאילו בטעות, מסתכלים בעיניים המכורות שלכם אולי אני אתן לכם גם איזה שטר, חוץ מהאוכל המגעיל שאני מחלקת כל יום. לא יכולה לעבוד שם יותר. עבודה מסריחה. אולי היה לי עדיף להיות כמוכם...

***(עולה לה רעיון, רצה אל הטלפון שלה, מחפשת אותו על הרצפה עד שמוצאת)***

סליחה שזרקתי אותך...אתה עוד עובד? מזל. בועז...בועז...***(מחפשת בטלפון)*** הנה! בועז הדלוק. מעולה. אבל מה אני אבקש ממנו? אני לא מבינה בזה כלום. Lsd? חגיגת? קריסטל?

**(מסמסת)** "הי בועז, מה שלומך? השתחררת כבר? מהבידוד התכוונתי...***(צוחקת)*** אל תשאל למה אבל אני צריכה שתשלח לי משהו טוב ומומלץ דחוף לכתובת הזאת. סומכת עלייך, סמיילי, לב" לא, לא...מפגרת ***(מחפשת אימוג'י אחר)***עדיף אימוג'י של...פצצה!***(מבסוטה)***

***(היא מתיישבת ומניחה את הפלאפון על המיטה ובוהה ברצפה)***

הפעם היחידה שעישנתי ג'וינט חשבתי שאני עוד רגע מתה. ***(מבטה שט על פני החדר ואז מתמקד בתמונה שעל הקיר*)** היינו יחד, זוכר אמיר? במקלט מתחת לבית שלך איפה שיש את הציור של ספיידרמן על הקיר. הייתי חולה עלייך...כזה יפה. הכל עשיתי בשביל להיות איתך. אתה היית מהחיילים השווים, בן 20 בערך ובת כמה אני? 17 נראה לי. ילדה. שמנה ומכוערת כזאת עם המשקפיים. איך בחוצפה שאלת אותי: **(עושה חיקוי)** "את לא אוהבת את עצמך? זה הגוף שלך. אז למה את לא מרזה?"

***(קמה ומתהלכת בחדר ממשיכה לדבר את התמונה)***

אולי בגלל הגנטיקה שלי יא אפס??? לא מבינה אנשים שמרשים לעצמם להגיד הכל. בלי לסנן, בלי לחשוב רגע אולי זה יפגע במישהו? אולי זה יפגע בי? מה, אתה יודע מי אני בכלל? אולי הייתי פעם 20 קילו יותר ועכשיו זה הבסט שלי?

***(היא נעמדת במקומה מביטה בתמונה בעניין)***

בכלל לא רציתי לעשן אז, פחדתי. אבל בשבילך הייתי מוכנה לעשות הכל. רק שתתייחס אליי. אותו יום לבשתי שמלה שחורה ולשם שינוי הרגשתי קצת יפה. שמת מוסיקת ג'אז שאני לא מכירה ודלק במקלט ***(פאוזה)*** רק אור קטן. השאכטה שעשינו גרמה לי להרגיש כאילו אני לא אני, פתאום לא היה אכפת לי מכלום כאילו זה רק אתה ואני בעולם הזה. על המזרן המעופש במקלט שם הזדיינו. אפילו ירד לי קצת דם...לא שמעתי ממך יותר**.**

אפס.

***(היא מתיישבת שוב על המיטה מלטפת את המצעים, מרימה את האקדח ומכניסה אותו לתוך הפה שלה, מתחילה בתנועות מציצה...ובפתאומיות מפסיקה מדברת אל האקדח)***

אני בת 34 ואף פעם לא מצצתי לאף אחד... מה יש לי? זה כולה זין. **(היא בוחנת את האקדח)** פעם האמנתי שזין זה כמו חיה וכשהוא עומד, הוא משתלט על האנושיות שבבנאדם והוא הופך לחיה אכזרית ומסוכנת.שכל הגברים הם בעצם אנסים. היה את הסיפור עם בני סלע שברח מהכלא והסתובב חופשי...כשהייתי ילדה פחדתי שהוא יבוא לחדר שלי בלילה עם הזין המפחיד שלו.

פעם ראשונה שראיתי זין אמיתי, הייתי בת 12. בסך הכל הלכתי לבקר חברה שגרה רחוב לידי ואיזה סוטה נסע על הקטנוע שלו וחיכה שאני אסתכל עליו. הפנתי את הראש אליו ואז ראיתי שהוא מזיז משהו עם היד. אמא! אז ככה נראה זין? הוא היה ענק! זה היה נורא! התחלתי לרוץ כמו משוגעת והוא נבהל ונסע משם. לא יודעת איך אבל הבנתי שזה מה שאני צריכה לעשות.

***(מותשת)*** אין ברירה...

***(היא מקרבת אל פניה את האקדח)***

רק אתה יכול להציל אותי אתה מבין? אני מרגישה שאתה מבין. איזה בונדינג יש ביננו... בונדי שלי. בונדי החתיך. בוא נסכים ביננו שאתה תעשה מה שאתה יודע לעשות הכי טוב ואולי לשם שינוי גם אני**.**

השאלה את מי?

***(היא קמה בנחישות, ניגשת לארון ומוציאה שמלה שחורה, לובשת אותה, נועלת נעלי עקב ואוספת את השיער. היא מסתובבת בחדר עם האקדח, עולה ויורדת מהמיטה בקלמזיות. מסדרת מולה שורה של כסאות, מורחת אודם אדום ושוב עולה על המיטה, מחזיקה את האקדח כמו מיקרופון ופונה לקהל דימיוני)***

חת שתיים, אחת שתיים, שומעים אותי*?* ***(היא צוחקת, מסובבת גב לקהל, מתארגנת ומתחילה ב"הופעה")***

"גבירותיי ורבותי! נשים וגברים! ברוכים השבים! זה עתה יצאנו כולנו מעבדות לחרות כמו שאומרים וחזרנו לחיים שלנו. סוף סוף יצאנו מהבידוד! ***(בהדגשה)*** מהשממה, מההסגר, מהסגר, מהחופשה הכפויה, מהעוצר, מהכלא!!! חודשים של קושי, של התמודדות עם הלבד, עם היותר מדי ביחד, עם הפוליטיקה החצויה, עם אובדן הפרנסה ועם ה"אופטימיות הזהירה" של דר" בר סימן טוב. עם ישראל יצא לרקוד ברחובות בבגדים לבנים... ומסיכות! החיוך חזר לפנים והלחיים ורדרדות. אנשים הסיקו מסקנות, עשו ריסטארט על החיים שלהם, עברו גל שני ושלישי, החליפו מקצוע, בנזוג, סטייט אופ מיינד. והעולם קצת פחות מאיים. עברנו את הכי גרוע! הללויה!!

***(היא משתחווה כאילו סוף ואז מזדקפת)***

אבל, לא לי. גבירותי ורבותי... אני לא חיה. לא מצליחה! ניסיתי...נשבעת באמא שלי אבל לא... ורק עכשיו הבנתי! התקופה הזאת, ככה סגורה, זה הדבר הכי טוב שקרה לי! מצאתי את עצמי, אני קיימת, אני יכולה, הלחץ ירד ונפתחו לי הצ'אקרות כמו שאומרים. אבל עד שסוף סוף יש משהו שעובד לי...שאני שלמה איתו, גם את זה רוצים לקחת ממני?

***(היא יורדת מהמיטה ומתהלכת בין הכסאות מאיימת על הקהל הדימיוני עם האקדח)*** אז החלטתי שאני אקח את מה ששלי בחזרה גבירותי ורבותי! החיים האלה הגיעו לי עד כאן! אני לא פראיירית יותר. וכאן חברים, אתם נכנסים לתמונה. אני חייבת להרוג מישהו ובשביל זה יש לי אקדח! ***(מרימה אותו לתקרה)*** אבל...את מי אני יהרוג?

***(היא פונה כאילו לאנשים שונים בקהל עם האקדח)*** אותך? או אותך? אולי יש מישהו שמתנדב? שמאס בחיים המזופתים האלה והוא קצת יותר אמיץ ממני? אני יכולה לעשות לאבא שלי טובה ולהרוג את רחלי ***(שוב נזכרת וזה מצחיק אותה)*** אבל פחות בא לי. ואני גם לא אהרוג מישהו אחר שאני מכירה, אני לא פושעת. לא, לא, לא, זה צריך להיות מישהו זר...כן. מינימום היקשרות. אולי אני אתן לבונדי להחליט בשבילי...**(מכוונת את האקדח)** אן דן דינו סופלה קטינו, סופלה קטי קטו אליק בליק בום! וגמרנו. ואז...סירנות...ואני מסודרת!

***(לפתע היא מפסיקה את המשחק ונשכבת על המיטה מתבוננת בתקרה)***

כן. זה מה שאני רוצה. סדר יום קבוע, ארוחות בחינם, ספרים, טיול של רבע שעה פעם ביום...סיגריה בחצר אפילו שאני לא מעשנת. מי יודע, אולי אני אגלה שאני לסבית בכלל! **(במצוקה)** שאלוהים יעזור לי כבר**...**

***(היא קמה באחת, מעיפה מעליה את נעליה עקב המסורבלות ומסתכלת מהחלון על הים)***

ים, יבשה...ים. ***(חיקוי)*** "תגידי, את לא משתזפת? למה את כזאת לבנה?" כל החיים אני שומעת את זה. תראו את אמא שלי תבינו! אנשים סתומים...

לא מאמינה שפעם הייתי ברחם שלך ,אמא...שהייתי מחוברת אליך ככה.

איך ביום שעזבתי את הבית ועברתי לדירה הדוחה ששכרתי רק כדי שתניחו לי כבר, בלי להתבלבל דחפת לי לארגזים את כל מה ששייך או קשור אליי. אפילו את האלבומים שהייתי תינוקת. את המחברות מכיתה א' ואת הציורים מהגן.

כאילו את לא רוצה שום קשר איתי. כאילו עכשיו שאני עוזבת, התפקיד שלך להיות אמא שלי נגמר. **(בלגלוג)** ונאמר אמן. בשביל מה הבאת אותי לעולם יא חתיכת שרמוטה? בשביל לסמן וי? מילא היית מצליחה בזה. מה נתת לי אה? חוץ מאוכל ומיטה? לא... כשאתה מביא ילד לעולם תן לו מה שצריך כדי להתמודד. תתאמץ בשבילו, תלמד אותו, תתעניין בו! מה, לא רצית שאני אצליח?

***(פאוזה)***

חברות שלי היו מקנאות בי שאף פעם לא שאלת אותי מתי אני חוזרת הביתה, עם מי אני מבלה? הייתי חוזרת מאוחר בלילה והיינו נפגשות במטבח כי גם את בדיוק חזרת מאיזה דייט עלוב. יושבות על כוס תה ומחליפות חוויות על בחורים. "איזה מגניבה אמא שלך", "הלוואי עליי אמא כזאת". גרושה ממורמרת...

***(היא מתגברת על הבכי שעולה ומסתכלת על החדר)***

אף אחד בכלל לא יודע שאני פה. אני יכולה באותה מידה להיות מתה. אני מרגישה מתה. אולי אני צריכה להודיע למישהו שאני פה?

***(היא לוקחת את הפלאפון, מסדרת שולחן וכיסא, מעמידה את הפלאפון ולוחצת על מצלמה)***

"משפחה יקרה שלי, אם במקרה חיפשתם אותי אז.." ***(מכבה)*** ממש**... *(חושבת ומדליקה)*** "הי, אני בעכו. אל תחפשו אותי אני רוצה להיות לבד..." ***(מכבה שוב)***

***(מסתובבת בחדר חושבת, ניגשת שוב לפלאפון ומדליקה)***

"הי כולם, מה שלומכם? אני מאמינה שכבר יצאתם מהסגר. יופי, אני שמחה בשבילכם. צאו, תנשמו אוויר, תקבלו קצת ויטמין די. אני נסעתי ולא ממש יודעת מתי אני אחזור. ***(פאוזה)*** אין לי הרבה מה להגיד, בבקשה אל תחפשו אותי." ***(מכבה ומהרהרת. מדליקה שוב****)*

האמת שיש לי מה להגיד. אתם בטח לא יודעים אבל לפני שהתחילה כל הקורונה הזאת אני לא ישנתי אפילו לילה אחד שלם. אני לא עמדתי בעומס, אני לא נשמתי. עד שלילה אחד הלב שלי דפק כל כך חזק ורצו לי מחשבות מטורפות, הייתי בטוחה שאני עומדת למות. התקף חרדה קוראים לזה? בסוף נשארתי בחיים כמו שאתם רואים אבל כל מה שרציתי זה - שזה יפסק. ו...וואלה, הכל נפסק, אני נביאה! כי כמה אפשר לרוץ...ממקום למקום ולא לראות? אין שם כלום! עולמות דיגיטליים, אונליין-אופליין ,לרכוש כל היום מוצרים וטרנדים? האגואיזם הוא הוא המגיפה האמיתית! כל אחד חושב שהוא עצמו זה הדבר הכי חשוב. אף אחד לא מוציא לרגע את הראש מהתחת שלו ומסתכל על מי שלידו. רק להתעסק באיך אני נראה, מה חושבים עליי, אוהבים אותי, לא אוהבים...סתמו!!!

אז תקראו ליונית לוי כי יש לי חדשות בשבילכם. אני החלטתי להפסיק את המשחק. די! לא רוצה להיות חלק מזה! אני גם ככה לא משחקת טוב...

נו אבא, עכשיו אתה בטח שואל ***(חיקוי)***"על מה את מדברת אני לא מבין?" אז בוא אני אסביר לך: אני מדברת על זה! בדיוק על זה! אינוואליד חסר השכלה שכמוך. אני לא רוצה יותר לנסות ולספק לכם את הציפיות. למצוא את הבן זוג הנכון, לעבוד כמו חמור, להגיד מה שרוצים שאני אגיד, ללכת זקוף מתחת לשולחן...זה לא אני. אני שונה ובתוך תוכך האידיוט אבא אתה יודע את זה. תמיד הייתי שונה.

ואת אמא, אל תדאגי לא שכחתי אותך... את בטח מתביישת בי עכשיו אה?... אז תתביישי! ממש לא אכפת לי יותר. אני החלטתי. מעכשיו הכל על הזין שלי, אני אעשה רק מה שאני רוצה. בלי להתבייש. ואם יש משהו שאני לא יודעת אז אני פאקינג אשאל!!! כמה פשוט לשאול...איך תמיד ידעת הכל אה ליאת? אחותי הגדולה והמוכשרת. כשהייתי קטנה הייתי שואלת אותך בתמימות מה הפירוש של איזו מילה, וברור שאת ידעת, אבל היית עונה לי במין טון מעצבן כזה: "תפתחי מילון". את הרי יודעת את התשובה יא גועלית. מה כואב לך לענות? זה יקח ממך משהו? יעלה לך? כלבה. אבל מעניין אותי איפה **את** היית אמא, ברגעים האלה כשהיא רמסה לי את הבטחון? אה??? בטח הרעלת את עצמך בעוד איזה סיגריה או מחשבה.

***(נשמעת דפיקה בדלת, היא קופצת, מכבה את הפלאפון ומחביאה את האקדח)***

זה בטח הסמים מבועז!

***(היא רצה לדלת, מעקמת בדרך את הרגל, מקללת ופותחת)***

הי, מה שלומך? חיכיתי לך...

**קול גברי:** נינה?

כן, אני נינה. נינה זו אני...

**קול גברי:** משלוח מבועז

כן, תודה...אה, איך זה עובד, צריך לתת טיפ?

**קול גברי:** מה שבא לך.

מה זה, בטח שבא לי...באת עד לפה במיוחד...שנייה אני אביא ארנק.

***(היא רצה חזרה פנימה, נתקלת ומשתטחת על הרצפה, קמה, מוציאה כסף מהארנק, חוזרת בריצה ונותנת לשליח)***

הנה, זה סבבה?

**קול גברי:** סביר

סליחה, אין לי יותר מזומן...אבל אני יכולה להעביר לך בביט, רוצה לתת לי את הטלפון שלך?

**קול גברי:** נראה לך?

אה, סליחה...לא חשבתי. אתה הרי השליח של הדילר אז זה לא כזה...

**קול גברי:** ביי

אה, רוצה אולי איזה שאכטה במקום? או שורה?

**קול גברי:** לא ממש

טוב, פעם אחרת...תודה! ***(היא סוגרת לעצמה את הדלת על הרגל)*** אחחח!

תרגעי כבר עלובת העלובות. תראי את מתנהגת!

***(היא מתיישבת בהתלהבות עם השקית על השטיח, מנסה להרגיע את עצמה)***

אוקי...אז מה יש לנו פה? מה הבאת לנו בועז הדלוק? **(מוציאה שקית עם כמה כדורים)** בועז הדלוק. אם לא היית דלוק אולי היית מדליק***(צוחקת)***

כמה חבל על דוד חבר שלך. איך הוא היה בא בכזה שקט תמיד, אוכל את האוכל במבוכה והולך, זוכר? בסוף מצאו אותו מת מתחת לבניין של הבנק. כמה סבל אני רואה שם כל יום. שאלוהים יסלח לי אבל זה נעים לי קצת, לראות את זה. מנחם אותי. זה לא מוזר שאני מרגישה נורמלית רק מול סבל של אחרים?

אבל עכשיו אפילו את זה אני לא מרגישה יותר.

***(היא מסתכלת על הכדורים)***

השאלה מה **אלה** יתנו לי ? כדורי אומץ. ***(מתלבטת אם לקחת)*** כמה לוקחים? אחד שלם? חצי? מפחיד... ואף אחד לא יודע שאני פה...חוץ מבועז...אם יקרה לי משהו? ***(חושבת)*** מה כבר יש לי להפסיד? אולי זה הכי טוב שיש*?* ***(מתלבטת)*** די! פאתטית... כולם עושים את זה...תתקדמי כבר.

***(היא מחליטה לקחת שני כדורים)***

על החיים ועל המוות.

***(מנסה לבלוע ונתקע לה בגרון כי אין לה מים)***

קחח....כעעע! ***(היא נחנקת עד שיורקת אותם על השטיח)*** זה היה ממש סקסי נינה...תפעילי את השכל הרפה שלך...בשביל לבלוע כדור צריך מים!

***(היא רצה לחדר אמבטיה וממלאה כוס מים מהברז, אוספת את הכדורים מהשטיח ובולעת שוב)***

אוי זה מר...נמס הציפוי..

***(נשארת לשבת ומחכה)***

מעניין תוך כמה זמן זה משפיע.. אולי כדאי לשאול את בועז? הוא אפילו לא שאל אותי מה שלומי...פשוט שלח מה שביקשתי וזהו. טוב, מה זה משנה, העיקר שהשגתי מה שרציתי. אין לי מה לשאול אותו...לא צריך...זה לא שאני ממהרת.

***(היא קמה ומסתובבת חסרת מנוחה)***

אני רעבה...***(נזכרת)*** אה***,*** יש שירות חדרים!

***(לוקחת את התפריט מליד המיטה וקוראת)*** טוסט פלוס שתייה לבחירה...כריך שקשוקה...מה זה "טוסט איטלקי"? שמה היה מוקד רציני של ה 19-KOVID ***(צוחקת)***יאללה שיהיה איטלקי, "אני חשה עצמי פראית היום**". *(מתקשרת)***

"הי, שלום. אני רוצה להזמין בבקשה. אוקי, אני ממתינה*.* ***(שתיקה)*** יש הרבה עבודה היום? מהמם. לי כבר אין...כאילו, הייתה לי אחלה עבודה, אבל הרגשתי שאני כבר לא מוצאת את עצמי שם. ***(מפטפטת)*** כל היום לראות זוועות של אנשים...המיץ של המיץ של הזבל אתה מבין? מה? עבדתי בבית תמחוי**...**חוי..חחח ***(תופסת את עצמה*)** אה סליחה, חשבתי ששאלת אותי איפה אני עובדת. איפה אני מתאכסנת? חדר 116*.****(מפלרטטת)*** אני פה לבד...סתם...איך קוראים לך אמרת? נכון, לא אמרת. ***(שתיקה)*** אז איך קוראים לך? ***(מקשיבה)*** שם יפה איתי. גם אתה משועמם כמוני? ***(מקשיבה שוב ועונה מיד)*** אה, טוסט איטלקי וסודה, תודה. ***(מנתקת).***

סתומה!!!! איזה בחורה סתומה את!!!!!! מה את מפלרטטת איתו? מי ישתין עלייך מי? מי????

***(מתחילה להשתולל בחדר ולהעיף דברים)***

את כלום! את לא קיימת! תביני כבר! את יכולה למות וזה לא יזיז לאף אחד! אפילו לא יחפשו אותך את לא קולטת?????

***(הטלפון מצלצל. היא קופאת לרגע ואז רצה לטלפון ועונה בחשש)***

הלו? ***(מתרככת)*** אה, הי איתי, כן...מה? ***(מקשיבה)*** נכון, לא אמרתי לך...אני נינה. כן, אני פה לבד לכמה ימים...לקחתי חופש מהחופש. מה? מתי? איזו מן מסיבה? ***(מקשיבה)*** מגניב בטח, אשמח...אז בשמונה. (**מהססת)** ואתה גם תהיה שם? ***(מקשיבה)*** אה, תבוא לקחת אותי? כאילו נלך ביחד? בטח, בכיף. חדר 116...מגניב... נתראה...יאללה...ביוש *(****מנתקת).*** ביוש? מפגרת! ***(מתחילה להזיע)*** חם לי...איך מדליקים פה מזגן?

***(היא קמה לחפש את השלט ונתקלת בעצמה במראה)***

הוא בכלל לא יודע איך אני נראית. ומה אם לא יאהב את מה שיראה? אין לי כוחות לזה. האמת גם אני לא ראיתי אותו אז... פעם אחרונה שהייתי בבליינד דייט זה היה כשתמר ניסתה לשדך לי וזה היה אסון***...(מתקרבת למראה)***

איפה את תמרה? למה עשית לי את זה, אה?...הלכת והתחתנת עם המג"ד המעפן הזה עם הפנים המחוטטים...הלוואי שתתגרשו.

***(היא מצחקקת כמו ילדה ואז מתקרבת יותר למראה כועסת)***

גדלתי אצלך בבית תמרה. איך עזרתי לאבא שלך לתקן את השואב אבק שהיה מלא לכלוך ואף אחד...אף אחד לא עשה עניין מזה שפתאום התחלתי לבכות עם החלקים של השואב ביד כי הבנתי שבחיים אני לא אעשה דברים כאלה עם אבא שלי ...כי הוא עזב...בחיים אנחנו לא נשב יחד ונוציא לכלוך מזדיין משואב אבק.

***(היא ממשיכה להזיע)***

תמיד חשבו שאנחנו אחיות מרוב שלא נפרדנו. בת של זונה. חם לי.

***(היא מתחילה להתפשט, שמה מוסיקה בלפטופ, מעיפה את המשקפיים ומתחילה לרקוד ולשיר)***

"לא עובדת בשביל אף אחד!...לא לא שיזדיינו כולם לה לה לה לה**..."**

***(המוסיקה מתגברת והיא מתמסרת, רוקדת בחדר, עולה ויורדת מהמיטה, רצה באקסטזה, נתקלת, משתוללת, מרחפת, דפיקה בדלת)***

אוכל!!!

***(היא קופצת מהמיטה ונוחתת על ארבע מתקדמת לדלת כמו חתולה, פותחת את הדלת כשהיא על הברכיים, גוררת את המגש עם השיניים אל פנים החדר ומתחילה לדחוף אוכל בחזירות)***

מממממ טעים...איכותי האוכל בכלא הזה...הייתי בטוחה שיהיה רק שעועית או פירה דלוח

***(היא ממשיכה לדחוף אוכל, כולה מרוחה חצי שכובה על הרצפה)***

כייייף לי! קררררר לי...

***(היא מדברת אבל יוצא לה מילמול)***

מלמלמלמלמל בעבעבעבעבעע ***(פניה מתעקמות)*** דאאדאדאדאדא מאמאממטטטט**...**

***(האור משתנה, היא הוזה)***

סוהר? סוהר?! תמתמתמ...תוציא אותי! אני לא רוצה להיות פה...אני רוצה הביתה! ***(כורעת)*** אני ללללללא עשיתי אתתתת זה...לא עשיתי ככככלום! אני רק...רק...רק רציתי...אני בסדר עכשיו. עבר לי! זה טעעעות, לא עשיתי כלום! ***(מתייפחת)*** לא עשיתי כלום... ***(מחפשת על ארבע)*** אמ אממ אמ אמ אמא! בואי! תעזרי לי**!** אבא? איפה אתה יא חתיכתתתת חרא?? תמר??? תמרה, תגידי להם!

***(היא קמה בקושי למראה שמול המיטה, מרגישה שהכל מסתובב סביבה)***

נינה...נינה'לה? זו את? **(צוחקת בפראות)** איפה המשקפיים?? אה? מתאים לך ככה ***(מלטפת לעצמה את הפנים)*** לא קרה כלום, את בסדר...שימי זין! את רק לקחת מהסמים שבועז שלח לך...זה לא באמת....אין פה אף אחד... הכל יהיה בסדר...את לבד...לגמרי לבד!! לבד...

אבל רגע נינה, תראי איפה את**! *(מסתכלת סביבה)*** למי עוד יש אומץ כזה? תראי לי עוד מישהו שהיה לוקח ככה חדר במלון בצפת. רגע, לא...אני לא בצפת...בעכו, כן...קונה פאקינג אקדח... ***(נזכרת)*** אקדח! איפה חבר שלי?

***(היא יורדת שוב על ארבע מחפשת את האקדח. היא משחקת משחק )***

בוא...קסס...קסס...בונדי, קססס, איפה אתה?...אני אמצא אותך! אל תעלם לי גם אתה...אני ואתה זה עד הכלא ***(מתפקעת מצחוק)*** עד הקבר...עד הכלא ***(מוצאת את האקדח)*** או הנה אתה! תקשיב בונדי, אני רוצה להגיד לך תודה. אתה גבר אמיתי, אתה יודע מה אתה רוצה, אתה סקסי...אולי נתחתן??מה אתה אומר? אני יפה בעינייך?

***(היא מנשקת את בונדי, מצמידה אותו לפנים שלה, מעבירה לאט לאט לאורך הגוף עד אל בין הרגליים. היא עוצמת עיניים ונאנקת. ממשיכה לאחוז בו בין הרגליים עד שמגיעה לשיא ונרדמת)***

**האור יורד. מעבר זמן.**

***(נינה באותו מקום, ישנה. היא מתעוררת ומתרוממת לאט, מסתכלת סביבה)***

אני רוצה הביתה.

***(היא קמה והולכת לארון בנחישות פתאומית, מוציאה מזוודה ומתחילה לארוז. היא אוספת הכל, מארגנת את עצמה, מסדרת את המיטה ומדליקה שוב את המצלמה בפלאפון, מדברת בהיפר, לא שמה לב שבונדי בידה)***

"הי כולם, מה שלומכם? אני מעולה! הייתי צריכה קצת אוויר אחרי כל הסגרים האלה אז אני כבר כמה ימים בעכו המדהימה, אכלתי מלא כנאפה...שתיתי קפה טורקי אסלי ***(מגרדת עם האקדח בראשה)****.* תקשיבו...אני עוזבת את העבודה. כן...החלטתי. אני רוצה לעשות משהו אחר, משהו שיקדם אותי. אמא, תמיד אמרת שאני טובה עם צמחים נכון? את מתלוננת שאצלך הם מתים...אז חשבתי על זה...אני יכולה ללמוד אגרונומיה אולי, מה את אומרת? ואני אעבור דירה! חולון מבאסת. כי כמו שאומרים, אין על תל אביב...

***(בהתרגשות מוגזמת, מנופפת באקדח מול המצלמה)***

אבא'לה, תעזור לי לקנות אוטו? אתה הרי אלוף בזה! מי עוד למד לנהוג על ג'יפ בגיל 14 אה? רק אני. ***(באושר מדברת מהר)*** בא לי אוטו חמוד כזה...איפה עושים את ראש השנה? שוב אצל ליאתי? היא תמיד מארחת...רק לה יש בית נורמלי שיכול להכיל את כולנו...בא לכם שנעשה סדר אמיתי, כמו פעם אצל סבתא??

***(מחוסרת אוויר היא מתחילה לבכות)***

אין לי כוח...לא יכולה יותר... די! אני רוצה להתחיל מהתחלה*...*אפשר? ***(היא מכאיבה לעצמה)*** את לבד, אין פה אף אחד. רק את..."נינה הקופה הבכיינית"...סתמו!

***(קמה ומתהלכת בחדר)***

"תלכי לטיפול. תשחררי קצת את כל המועקות והלחצים. זה טוב לדבר." אין אחד שלא יעץ לי לעשות את זה. ואני ילדה טובה, ממושמעת אז הלכתי. וורד, נכנסה לי לחיים.

***(נעצרת ומביטה בנקודה ספציפית)***

שנים של שיחות...ליטרים של דמעות שפכתי אצלך בקליניקה. ואת תמיד אמרת לי שאני קשה עם עצמי. "איפה הרוך?" למה את חושבת על עצמך דברים כל כך קשים? את רגישה מדי, את צריכה להתחסן ***(מתפקעת מצחוק)***עכשיו כולם מתחסנים...יעזור? לא יעזור? העיקר הולכים אחרי העדר. ***(פאוזה)*** הלוואי והייתי יודעת ללכת אחרי העדר. בעיניים עצומות הייתי נותנת שיובילו אותי ועושה בדיוק מה שכולם עושים, כמו שכולם עושים. הייתי אחת מקבוצה. נראה לי נחמד להרגיש שאתה שייך למשהו. אפילו הקורונה לא רצתה אותי. כמה פעמים הייתי ליד חולה מאומת ולא נדבקתי. אני טפלון, כלום לא נדבק אליי. "את צריכה לדאוג קודם כל לעצמך" ככה אמרת. "לחשוב מה את צריכה, מה את יכולה ולא מה יגידו על זה או מה יחשבו כל החארות מסביב." חארות את לא אמרת, זה תוספת שלי.

את יודעת מה? אני חושבת שבגללך אני כאן. בגללך...בזכותך... נתת לי קצת אומץ. כי להורים שלי אין. את הרי יודעת איזה אמא יש לי. אמא עקומה.

אני הייתי בת תשע בערך כשסבא רבא שלי החליט להגיע אלינו באמצע הלילה. כולם ישנו והבית היה שקט וחשוך. פתאום התעוררנו מדפיקות חזקות בדלת. סבא שלי צעק מאחורי הדלת ולא היה לו אכפת שהשעה הייתה אחת בלילה. קמנו כולם בבהלה ואמא שלי רצה לדלת. סבא שלי שהיה אז בן 82 עלה 4 קומות ברגל, רק בשביל לקלל אותך על כל מה שאת עושה לאבא שלי. הגירושים שלכם היו מגעילים. בתי משפט, חובות, סיכסוכים והסתבר שהוצאת נגד אבא שלי צו מעצר והוא ברגעים אלה יושב בתא מאסר. לא ידעתי שהוא עצור. גם אם הייתי יודעת, מה כבר הייתי עושה...אני ואחותי התחבאנו מתחת לשמיכות ולא העזנו לצאת מהחדר. סבא שלי סיים לקלל אותך והלך. פחדתי שהוא יחטוף התקף לב ובאותו הזמן גם דמיינתי את אבא שלי יושב בכלא. לא עושים דברים כאלה. לא מכניסים את האבא של הילדים שלך לכלא. ועוד בגלל כסף.

ועכשיו אני בעצמי רוצה להגיע לשם. לכלא. אולי כי שם הכל נעצר. הכל מפסיק גם אם אתה לא רוצה. אבל אני כן רוצה. אני רוצה להפסיק לחשוב, להפסיק לנסות להשתלב וכל החרא הזה. זה לא מצליח לי, לא מצליחה לסיים משהו אחד כמו שצריך והעולם הזה הפך לבלתי אפשרי בשבילי.

אבל עכשיו יש לי את בונדי. אני יכולה סוף סוף לסיים אם רק אלחץ עליו פעם אחת. כן, אני יכולה.

***(היא מנסה שוב לחבר את האקדח והפעם מצליחה)***

הללויה

***(היא מכניסה לתוכו כדור, מלטפת אותו ומסתכלת על גופה. חושבת איפה יהיה הכי נכון לתקוע כדור. מקרבת אל הרקה, עוצמת עיניים וקופאת לכמה רגעים)***

נו???? ***(היא מורידה את האקדח באפיסת כוחות)*** אין, זה לא יקרה. אני כל כך ברחמים עליי שגם לעזור לעצמי אני לא יכולה.

***(פאוזה)***

תשחקי תפקיד נינה. זה הכל משחק אז תשחקי לעזאזל! כן....

***(היא נשכבת על המיטה ועוצמת עיניים, גופה רפוי כאילו נחה. לאט לאט היא מזדקפת ומתיישבת. הקצב שלה משתנה. רוגע מתפרש על פניה ונראה שהיא השתנתה. היא יושבת ומחזיקה את בונדי כמו מיקרופון, מדברת אל קהל דימיוני)***

גבירותי ורבותי. אנשים מפוקפקים. ***(היא פותחת רגליים לקהל)*** הגוף שאתם רואים פה לפניכם זה גוף מבוזבז. גוף שאף אחד לא נגע בו כמו שצריך, אף אחד לא ליטף אותו או התפעל ממנו. ***(סוגרת את הרגליים במהירות)*** אז אני מזמינה אתכם לגשת. כן, כן, אל תתביישו. קומו מהכיסאות הנוחים שלכם ותעשו מאמץ, זה ישתלם לכם. אתם תוכלו להיות הראשונים לגעת, הראשונים להתבונן. אצלי אין תו סגול ואני שמה זין על ההנחיות, אתם יכולים להוריד את המסכות ולנשום עמוק. אני יודעת שזה מה שאני הולכת לעשות...

אני הולכת לטרוף את מה שעוד נשאר. ללקק כל טיפת זיעה או דם שיעברו לידי. תגידו עליי שאני משוגעת, תגידו שאני הזויה, תגידו שאני מסכנה נה נה נה. "לי לא אכפת זה דווקא די נעים לשיר באוזניכם את השירים הכי פרועים" לה לה לה לה

***(היא קמה ונעה כמו חיה שאורבת לטרף, מחפשת את הקורבן הנכון)***

***(דפיקה בדלת)***

שמונה**!**

***(היא ניגשת בנונשלנטיות ופותחת את הדלת באיטיות דרמתית)***

ברוך הבא, איתי. באת להשתתף?

אני נינה...

וזה בונדי... ***(מציגה בסקסיות את האקדח)***

הוא הפט שלי. רוצה ללטף?

***(כאילו מגישה לו את האקדח)***

אתה לא חייב. קח ת'זמן. אני לא נעלבת. אני פה, ממש. אני רואה רק אותך ואני שומעת רק אותך. ולא משנה מה תגיד אני קודם אתן לך צ'אנס. אפילו אם תדבר שטויות או תהיה משעמם. כי מאיפה לי? מה אני כבר יודעת עלייך...כלום. אולי אתה...מה, אתה הולך?? רגע...

חכה!

לא מוצא חן בעינייך משהו שאמרתי?

***(מרימה את האקדח)***

רגע!

אני מדברת אלייך! זה לא יפה...

***(מכוונת אליו את האקדח)***

אני בנאדם שמדבר אלייך, אתה לא רואה? כן, אני רציתי להרוג מישהו אבל אני כבר לא רוצה...התחרטתי. אני רוצה לחיות.

***(רוקעת)***

עצור!!!

למה אתה עושה לי את זה? אני דפוקה בעינייך? אני פי מיליון יותר חכמה ממך. מכולכם! אף אחד לא יגיד לי איך לחיות הבנת???

***(זועקת ומנופפת באקדח)***

יא חתיכת גבר חרא! הזמנת אותי למסיבה בשמונה!!!

אני בנאדם!!!! אתה מפספס פה בנאדם!!

***(היא הולכת באיטיות כמה צעדים אחורה, רואים רק אותה עם האקדח ביד ואת הדלת הפתוחה)***

אתה תיקח אותי עכשיו למסיבה!!

נו עצור! תעצור כבר!!! ***(רוקעת)*** עצור!!!!!!!!

***(בונדי פולט כדור והורג על המקום את איתי מהשרות חדרים)***

**נשמעות סירנות.**

**-סוף-**